ঢাকার বেশ কয়েকটি খুচরা বাজার ঘুরে দেখা গেছে, রুই মাছের দাম খানিকটা কমেছে। গত সপ্তাহেও মাঝারি আকারের যে রুই মাছ ৩০০-৩২০ টাকায় বিক্রি হয়েছে, সেগুলো এখন প্রতি কেজি বিক্রি করতে দেখা গেছে ২৮০-৩০০ টাকায়। এর পরও এ দাম অন্য সময়ের তুলনায় বেশি। কারণ এই মাছ সাধারণত ২৫০-২৬০ টাকা কেজি বিক্রি হতো। এর চেয়ে ছোট আকারের রুই মাছ প্রতি কেজি ১৮০-২৪০ টাকায় বিক্রি করতে দেখা গেছে। বেশির ভাগ বাজারেই প্রতি কেজি পাবদা মাছ ৫০০-৫৫০ টাকা দামে বিক্রি হয়েছে। প্রতি কেজি টেংরা মাছ মানভেদে ৪৮০-৬০০ টাকা, তেলাপিয়া মাছ ১৪০-২০০ টাকা কেজি বিক্রি হচ্ছে। অথচ তেলাপিয়া মাছ সাধারণত ১৩০-১৪০ টাকা কেজি দরেই বিক্রি হয়। কই মাছ প্রতি কেজি বিক্রি হচ্ছে ১৫০-২২০ টাকায়, সরপুঁটি আকারভেদে ১৮০-২২০ টাকা কেজি, পাঙ্গাশ প্রতি কেজি ১৩০-১৬০ টাকা, ছোট মলা মাছ ৩৫০-৪৫০ টাকা কেজি, চাষের শিং ও মাগুর মাছ ৫০০-৭০০ টাকা কেজি দরে বিক্রি করতে দেখা গেছে।